CELEX: 32010D0149
Language: mt
Date: 2010-03-09 00:00:00
Title: 2010/149/: Deċiżjoni tal-Kummissjoni tad- 9 ta’ Marzu 2010 li tippermetti lill-Istati Membri jestendu l-awtorizzazzjonijiet proviżorji maħruġa għas-sustanzi attivi ġodda l-flonicamid, it-thiosulphate tal-fidda u t-tembotrione (notifikata bid-dokument numru C(2010) 1255) (Test b’relevanza għaż-ŻEE)

10.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 60/24
            
         DEĊIŻJONI TAL-KUMMISSJONI
   tad-9 ta’ Marzu 2010
   li tippermetti lill-Istati Membri jestendu l-awtorizzazzjonijiet proviżorji maħruġa għas-sustanzi attivi ġodda l-flonicamid, it-thiosulphate tal-fidda u t-tembotrione
   (notifikata bid-dokument numru C(2010) 1255)
   (Test b’relevanza għaż-ŻEE)
   (2010/149/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-ħarsien tal-pjanti (1), u b’mod partikolari r-raba’ sottoparagrafu tal-Artikolu 8(1) tagħha,
   Billi:
   
               (1)
            
            
               Skont l-Artikolu 6(2) tad-Direttiva 91/414/KEE, f’Diċembru 2003 Franza rċeviet applikazzjoni mingħand ISK Biosciences Europe S.A., għall-inklużjoni tas-sustanza attiva flonicamid fl-Anness I tad-Direttiva 91/414/KEE. Id-Deċiżjoni tal-Kummissjoni 2004/686/KE (2) ikkonfermat li l-fajl kien komplet u li seta’ jitqies bħala wieħed li jissodisfa, fil-prinċipju, ir-rekwiżiti tad-dejta u tal-informazzjoni fl-Annessi II u III ta’ dik id-Direttiva.
            
         
               (2)
            
            
               Skont l-Artikolu 6(2) tad-Direttiva 91/414/KEE, f’Jannar 2003 il-Pajjiżi l-Baxxi rċevew applikazzjoni mingħand Enhold B.V., għall-inklużjoni tas-sustanza attiva thiosulphate tal-fidda fl-Anness I tad-Direttiva 91/414/KEE. Id-Deċiżjoni tal-Kummissjoni 2003/850/KE (3) ikkonfermat li l-fajl kien komplet u li seta’ jitqies bħala wieħed li jissodisfa, fil-prinċipju, ir-rekwiżiti tad-dejta u tal-informazzjoni fl-Annessi II u III ta’ dik id-Direttiva.
            
         
               (3)
            
            
               Skont l-Artikolu 6(2) tad-Direttiva 91/414/KEE f’Novembru 2005 l-Awstrija rċeviet applikazzjoni mingħand Bayer CropScience AG għall-inklużjoni tas-sustanza attiva tembotrione fl-Anness I tad-Direttiva 91/414/KEE. Id-Deċiżjoni tal-Kummissjoni 2006/586/KE (4) ikkonfermat li l-fajl kien komplet u li seta’ jitqies bħala wieħed li jissodisfa, fil-prinċipju, ir-rekwiżiti tad-dejta u tal-informazzjoni fl-Annessi II u III ta’ dik id-Direttiva.
            
         
               (4)
            
            
               Il-konferma tal-kompletezza tal-fajls kienet meħtieġa sabiex dawn setgħu jiġu eżaminati fid-dettall u sabiex l-Istati Membri seta’ jkollhom il-possibbiltà li jagħtu awtorizzazzjonijiet provviżorji, għall-perjodi sa tliet snin, għall-prodotti għall-protezzjoni tal-pjanti li fihom is-sustanzi attivi konċernati, filwaqt li jikkonformaw mal-kundizzjonijiet stipulati fl-Artikolu 8(1) tad-Direttiva 91/414/KEE u, b’mod partikolari, il-kundizzjoni relata mal-verifika dettaljata tas-sustanza attiva u tal-prodotti għall-protezzjoni tal-pjanti fid-dawl tar-rekwiżiti stipulati minn dik id-Direttiva.
            
         
               (5)
            
            
               Għal dawn is-sustanzi attivi, l-effetti fuq is-saħħa tal-bniedem u l-ambjent ġew valutati, skont id-dispożizzjonijiet tal-Artikolu 6(2) u (4) tad-Direttiva 91/414/KEE, għall-użi proposti mill-applikanti. L-Istati Membri relatur ressaq l-abbozzi tar-rapporti evalwattivi rispettivi lill-Kummissjoni fit-3 ta’ Ġunju 2005 (flonicamid), fid-9 ta’ Novembru 2005 (thiosulphate tal-fidda) u fit-2 ta’ Frar 2005 (tembotrione).
            
         
               (6)
            
            
               Wara li tressqu l-abbozzi tar-rapporti evalwattivi mill-Istati Membri relaturi, instab li kien hemm il-ħtieġa li tintalab iktar informazzjoni mill-applikanti u li l-Istati Membri relaturi kellhom jeżaminaw din l-informazzjoni u jressqu l-evalwazzjoni tagħhom. Għalhekk, l-eżaminazzjoni tal-fajl għadu għaddej u mhux se jkun possibbli li l-valutazzjoni tintemm fil-qafas ta’ żmien stipulat fid-Direttiva 91/414/KEE, moqrija flimkien mad-Deċiżjoni tal-Kummissjoni 2008/353/KE (5) (flonicamid) u mad-Deċiżjoni tal-Kummissjoni 2008/56/KE (6) (thiosulphate tal-fidda).
            
         
               (7)
            
            
               Minħabba li l-evalwazzjoni li saret sa issa għadha ma identifikat l-ebda ħjiel ta’ problema immedjata, l-Istati Membri għandhom jingħataw il-possibbiltà li jġeddu l-awtorizzazzjonijiet provviżorji mogħtija għall-prodotti tal-protezzjoni tal-pjanti li fihom is-sustanzi attivi kkonċernati għal perjodu ta’ 24 xahar skont id-dispożizzjonijiet tal-Artikolu 8 tad-Direttiva 91/414/KEE, u dan sabiex ikun jista’ jitkompla l-eżaminazzjoni tal-fajls. Huwa mistenni li l-evalwazzjoni u l-proċess tat-teħid tad-deċiżjonijiet fir-rigward ta’ deċiżjoni dwar il-possibbiltà li l-flonicamid, it-thiosulphate tal-fidda u t-tembotrione jiġu inklużi fl-Anness I ta’ dik id-Direttiva, jitlestew fi żmien 24 xahar.
            
         
               (8)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   L-Istati Membri jistgħu jestendu l-awtorizzazzjonijiet provviżorji għall-prodotti għall-protezzjoni tal-pjanti li fihom il-flonicamid, it-thiosulphate tal-fidda jew it-tembotrione għall-perjodu li jispiċċa fil-31 ta’ Mejju 2012 l-aktar tard.
   Artikolu 2
   Din id-Deċiżjoni għandha tiskadi fil-31 ta’ Mejju 2012.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, id-9 ta’ Marzu 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1.
   
      (2)  ĠU L 313, 12.10.2004, p. 21.
   
      (3)  ĠU L 322, 9.12.2003, p. 28.
   
      (4)  ĠU L 236, 31.8.2006, p. 31.
   
      (5)  ĠU L 117, 1.5.2008, p. 45.
   
      (6)  ĠU L 14, 17.1.2008, p. 26.